ROZHODNUTIE KOMISIE
z 18. decembra 2008,
ktorým sa mení a dopĺňa príloha II k rozhodnutiu Rady 79/542/EHS, pokiaľ ide o údaje týkajúce sa Botswany a Brazílie na zozname tretích krajín a ich častí, z ktorých je povolený dovoz určitých druhov čerstvého mäsa do Spoločenstva
[oznámené pod číslom K(2008) 8516]
(Text s významom pre EHP)
(2009/4/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2002/99/ES zo 16. decembra 2002 ustanovujúcu pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (1), a najmä na úvodnú vetu jej článku 8, prvý pododsek bodu 1 článku 8 a bod 4 článku 8,
keďže:
(1)
Rozhodnutím Rady 79/542/EHS z 21. decembra 1976, ktorým sa stanovuje zoznam tretích krajín alebo ich častí a ktorým sa ustanovujú podmienky týkajúce sa zdravia zvierat a zdravotnej bezpečnosti a veterinárneho osvedčovania v súvislosti s dovozom určitých živých zvierat a ich čerstvého mäsa do Spoločenstva (2), sa ustanovujú sanitárne podmienky pre dovoz živých zvierat do Spoločenstva, okrem zvierat čeľade koňovitých, a čerstvého mäsa z týchto zvierat vrátane čeľade koňovitých, ale s výnimkou mäsových prípravkov.
(2)
Rozhodnutím 79/542/EHS sa ustanovuje, že dovoz čerstvého mäsa určeného na ľudskú spotrebu je povolený iba v prípade, že takéto mäso pochádza z územia tretej krajiny alebo jej časti uvedenej v časti 1 prílohy II k uvedenému rozhodnutiu a čerstvé mäso spĺňa požiadavky stanovené príslušnom veterinárnom osvedčení pre toto mäso v súlade so vzormi uvedenými v časti 2 uvedenej prílohy s ohľadom na špecifické podmienky alebo dodatočné záruky požadované pre takéto mäso.
(3)
Botswana je uvedená v časti 1 prílohy II k rozhodnutiu 79/542/EHS a bola rozdelená na rôzne územia, a to najmä podľa ich veterinárneho statusu. Z týchto území je povolený vývoz odkosteného a vyzretého čerstvého mäsa z domáceho hovädzieho dobytka, domácich oviec a kôz a určitých hospodárskych a voľne žijúcich nedomestikovaných zvierat (ďalej len „čerstvé mäso“) do Spoločenstva.
(4)
Dňa 20. októbra 2008 vzniklo podozrenie na výskyt ohniska slintačky a krívačky v chove nachádzajúcom sa v okrese Ghanzi, ktorý patrí do zóny kontroly chorôb zvierat 12 v Botswane. Z uvedenej zóny kontroly chorôb zvierat je v súčasnosti povolený vývoz čerstvého mäsa do Spoločenstva. Okamžite po potvrdení výskytu ohniska príslušný orgán Botswany pozastavil vývoz čerstvého mäsa do Spoločenstva.
(5)
Vzhľadom na tieto skutočnosti by už nemal byť povolený dovoz čerstvého mäsa zo zóny kontroly chorôb zvierat 12 v Botswane do Spoločenstva. Keďže príslušný orgán Botswany poskytol dostatočné záruky týkajúce sa opatrení zavedených na účely kontroly šírenia choroby a vzhľadom na to, že postihnuté oblasti sú po celom obvode ohradené, je vhodné, aby sa toto obmedzenie vzťahovalo len na zónu kontroly chorôb zvierat 12.
(6)
V rámci opisu územia Brazílie BR-1 je z území, z ktorých je povolený vývoz čerstvého vykosteného a vyzretého mäsa do Spoločenstva, vyňatá oblasť označená ako „zóna pod prísnym dozorom“. Túto oblasť tvorí pásmo široké 15 km pozdĺž hranice s Paraguajom, do ktorého spadá niekoľko obcí vrátane obcí Caracol a Antônio João, ktoré neboli v opise zahrnuté. Je preto vhodné doplniť tieto dve obce do opisu „zóny pod prísnym dozorom“ v rámci územia BR-1.
(7)
Časť 1 prílohy II k rozhodnutiu 79/542/EHS by sa preto mala zodpovedajúcim spôsobom zmeniť a doplniť.
(8)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Časť 1 prílohy II k rozhodnutiu 79/542/EHS sa nahrádza znením prílohy k tomuto rozhodnutiu.
Článok 2
Toto rozhodnutie sa uplatňuje od 20. decembra 2008.
Článok 3
Toto rozhodnutie je určené členským štátom.
V Bruseli 18. decembra 2008